En 36 meter høj telemast har længe delt vandene for beboerne i Blokhus, der har gjort mest muligt for at udtrykke, at man er imod planerne . Men mandag havde Jammerbugt Kommunes Teknik- og Miljøudvalg TDC-masten på dagsorden, og her blev resultatet nok langt fra, hvad beboerne håbede på. Den 36 meter høje mast er nemlig blevet godkendt på en placering vest for TDCs bygning. - Vi er dybt forargede, fortæller Mogens Sparre, der ejer et sommerhus i det område, hvor masten skal opstilles. Ikke andre løsninger Grunden til, at man i Teknik- og Miljøudvalget har valgt at godkende den 36 meter høje mast, skyldes flere ting ifølge udvalgsformand Michael Krogsgaard (V). - Vi har undersøgt, hvilke mulige alternative løsninger der er. I den forbindelse har vi kigget på, hvorvidt det var muligt at opstille flere små master i stedet, men vi måtte erkende, at dette ikke var en mulighed, fortæller formanden og fortsætter: - Vi har dokumentation på, at der er et kapacitetsbehov for bedre dækning, særligt i sommerperioderne, så det er derfor, vi har valgt at fastholde, at der skal være en mast, afslutter han. Føler sig ikke hørt Som nabo til den kommende mast føler Mogens Sparre ikke, at man i udvalget har formået at kigge bredt nok på de mange indsigelser, der er kommet fra de mange utilfredse beboere. - Vi har kigget i det materiale, som udvalget har brugt til at komme frem til den her beslutning, og vi er meget utilfredse med, at man i udvalget ikke har kigget på alle 19 indsigelser, men kun har kigget på de fire vedliggende grunde, siger han og fortsætter: - Udvalget kan jo ikke beslutte, at en mast på 36 meter kun vil påvirke de fire nærliggende boligere. Selvfølgelig vil den også påvirke os andre. Michael Krogsgaard mener dog, at man i udvalget har lyttet til borgerne. - Vi er opmærksomme på, at borgerne ikke synes, at placeringen er hensigtsmæssig. Men vi har undersøgt alternative placeringer indenfor lokalområdet, hvilket ikke har været muligt, og derfor har vi fastholdt placeringen, men flyttet masten vest for bygningen for at tage hensyn til borgernes frygt for isslag, understreger formanden. Giver ikke op Selvom TDC-masten er færdigbehandlet i det politiske system, hvilket betyder, at der nu er mulighed for at udstede en byggetilladelse, så giver beboerne ikke så let op. - Nu skal vi have en advokat på for at se, hvilke muligheder, der er. Vi har ikke givet op endnu. Men det er klart, at vi er bagud med 1-0, understreger Mogens Sparre. Du kan se det tidligere inslag, hvor Mogens Sparre hejste sig 36 meter op i luften i protest herunder:

Referat:
Beboerne giver ikke op endnu.